
Anita Grīniece

                    MĒNESTIŅA   STĀSTI

               Ziemassvētku ludziņa bērniem

Darbojas:

Bērni

Ziemassvētku vecītis

Eglītes

Lellīte Mollija

Meitene Kristiņa

Sniegpārsliņas

Tīģerēns

Kaķīte

Marsieši

Lielais Rūķis

Ziemeļvējš

Pulkstenis

Putniņi

Lielā ragana

Četras mazās raganas

Trīs laupītāji

                                            2005.

Ir klusa, zvaigžņota nakts neilgi pirms Ziemassvētkiem. Mājās visi jau guļ, vien trīs mazie bērni (piemēram, 3, 5 un 7 gadus veci) nekādi nevar aizmigt – nakts ārā aiz loga ir pārāk vilinoša. Viņiem jau iepriekš ir sarunāts plāns, kā labāk noskatīties, kas spoža mēness naktīs notiek aiz loga. Redzēt var tālu – līdz pat meža ieloka pļaviņai. Bērni ir pārliecināti, ka viņi sapratīs Mēnestiņa stāstus – viņi tos ieraudzīs, it kā paši būtu bijuši klāt; jo Mēnestiņš ir tas, kas visu redz, zina un saprot.

Bērnu dziesma:   

Klusi klusītiņām

Uzvelkam čības,

Klusi klusītiņām – 

Lai nečīkst grīdas.

     Soli pa solītim

     Tekam pie loga,

     Lai varam saredzēt,

     Kā ziemai sokas.

Vajag mums saskatīt

Mēnesi laukā:

Ziemsvētku noskaņā

Bezgala jaukā.

    Rokās mums lellītes,

    Mašīnas, lāči,

    Lai kopā klausāmies,

    Kā veras vārti.

Vārti kad atveras 

Uz debess jumu,

Priecīgi klausāmies

Tālu un tuvu.

Bērnu balsīm kā atbalss atsaucas eglītes:

Spoži spīd mēnestiņš

Starp māsām zvaigznītēm,

Mīlīgi uzsmaidot 

Debesu laimītēm.                                   

     Daudz ko viņš redzējis

     Mūžiņā savā,

     Sirms gluži palicis

     No gada gadā.

Daudz ko viņš dzirdējis

Gadskārtu mijā,

Tagad šos jaunumus

Vētī un sijā.

     Izsijā mēnestiņš 

     Eglītes stāstu,

     Izsijā pirmās

     Sniegpārslas glāstu.

No meža klajumā iznāk Ziemassvētku vecītis:

Kad pienācis Ziemassvētku laiks, visa pasaule it kā pārvēršas, šķiet ļoti ļoti mīļa, skaista un saprotama. Ik sniega pārsla ir kā draugs, un pat bargais Ziemeļvējš netraucē smieties un priecāties. Naktīs, kad notiek visvairāk brīnumu, mēness un zvaigznes nokāpj tuvāk zemei, un mēs varam redzēt, kā debesjums mīlīgi smaida. Smaida tieši mums, un it īpaši bērnu actiņām, kas nebeidz vien vērties laukā un sagaidīt tos stāstus, ko Mēnestiņš pastāstīja man.un ko es pats pieredzēju.

Netālu no mājas, pa kuras logu skatās bērni, satiekas Lellīte Mollīte un meitenīte Kristiņa
Lellīte: Ciku,caku, caku,

Šuju lellei jaku,

Vizuļotu, kruzuļotu,

Ciku cakām izcakotu.

Uznāk Kristiņa un redz, ko lelle dara.

Kristiņa: Ei, paklausies, tu taču pati esi lelle, kāpēc tev jāšuj vēl kādai citai lellei kaut kāds vārstījums? Māmiņas apģērbj savus bērnus, un tagad es būšu tava māmiņa.

Lellīte: Pirmkārt, tas nav nekāds vārstījums, otrkārt, arī lelles ir mammas, Un lielajām lellēm ir mazas meitiņas. Un ja tu vēl neesi pamanījusi, tad es esmu lielā lelle, un šī ir mana mazā meitiņa. Un vispār – vai tu esi redzējusi, ka  kāds cits kā tikai lelles sēž ārā sniegā un šuj?

Kristiņa: Nē.

Lelle: Redzi nu. Tātad man ir priekšrocība.

Kristiņa: Ja gribētu, es arī varētu sēdēt kupenā un šūt.

Lelle: Nevarētu viss, jo šī ir mana vieta, un bez tam tu neko nevarētu saredzēt, jo, ja tu vēl neesi pamanījusi, ārā ir tumšs. Man ir leļļu acis, tāpēc es, tāpat kā kaķis, redzu arī naktī. Un ko tu vispār klaiņo viena pati laukā? Tūlīt pamodīsies tava māmiņa un tu dabūsi kārtīgu brāzienu.

Kristiņa: Mana mamma tik ātri nepamostas, un es jau tikai gribēju apskatīt jauko Ziemassvētku eglīti. Bet kāpēc es to visu tev stāstu? Tūlīt dod šurp adatu, diegu un drēbi. Es pati gribu ko uzšūt mazajai lellītei. Un vispār man ir taisnība.

Lelle: Nē, nav gan.

Kristiņa: Nē, ir. /abas strīdas/

Parādās Ziemassvētku vecītis.

Ziemassvētku vecītis:  Ko es redzu – Mollija un Kristiņa! Jūs abas nu gan necerēju te sastapt un vēl strīdoties. Vai tad naktīs bērniem nav jāguļ?

Lelle: Viņa grib atņemt man jaku, ko sāku šūt savai mazajai lellītei;

Kristiņa: Bet viņa nesaprot, ka lelles nekādas jakas nešuj, to dara tikai meitenes un māmiņas.

Ziemassvētku vecītis: Pagaidiet, pagaidiet, jūs, abas divas. Ir taču Ziemassvētku laiks, darba pietiks visiem, un dāvanu nekad nebūs par daudz. Kāpēc mazajai lellītei nevarētu būt divas glītas jaciņas. Ejiet tūlīt uz manu darbnīcu – tepat aiz egļu pudura, tur ir daudz rūķu , visi strādā un tur kopā jums šūšana veiksies labāk.

Vai skaidrs?

Lelle un Kristiņa:.Skaidrs.

Ziemassvētku vecītis: Nu tad skriešus! Un tavai māmiņai, Kristiņ, es došu tik cietu miegu, ka viņa līdz rītam nepamodīsies. Šādā naktī var notikt visādi brīnumi. Sarunāts?

Lelle un Kristiņa: Sarunāts! Atā, Ziemassvētku vecīti!

Abas draudzīgi aizskrien

Ziemassvētku vecītis: Ak, šīs meitenes! Mūžam ar viņām kaut kādas klapatas. 

Lai gan jāteic, ka ar puikām ir tāpat, viņiem vienmēr ir nosmērētas un saplēstas bikšeles. Bet nu gan man arī  laiks drusku tā kā atpūsties. 

Klajumā, kur tikko bija Lelle un Kristiņa, maigi un mierīgi sāk krist pūkains sniegs. Sniegot, sniegpārsliņas izdzied savu snigšanas dziesmu:

Sniegpārslas uzdejo

Ziemsvētku valsi,

Un zeme atspīd

Koši un balti.

      Sniegpārslām viegli

      Klusajā naktī:

      Mākonis atveras

      Maigi un liegi.

Maigi un viegli

Krīt balti sniegi,

Un zvaigznes, raugi,

Pārslām ir draugi. 

  Draugi satiekas

  Baltajā naktī,

  Smiekli pat atskan

  Vienotā taktī.

Pārslas un zvaigznes,

Ziemsvētku zvani-

Tie bērnus ielīksmo

Līksmi un skaņi.

Tīģerēns un Kaķīte

Sniegpārslas aizvirpuļo tālāk. Uzskrien pavisam nosalis tīģerēns. Ieraudzījis egli ar mirdzošajām lampiņām, tūlīt metas tai klāt un pie lampiņām mēģina sasildīt deguntiņu un ķepas, bet, protams, viņam nekas neiznāk. Nelaimīgs, čokurā sarāvies, viņš dodas pie mēnestiņa un lūdzas;

Tīģerēns: Lūdzu, sirmo mēnestiņ, palīdzi man atrast ceļu uz mājām. Nu kas man lika tā lēkāt un izlēkt no cirka ceļa kulbas! Ak tu netici, ka es protu lēkāt? Nu tad skaties!

Mēģina augstu un tālu lēkt, bet vienmēr nokrīt, līdz beidzot ieveļas kupenā un paliek tur guļam.

Uznāk Kaķīte, adīdama zeķi un groziņā nesdama līdzi vēl citus adījumus un dzijas. Viņa  apsēžas tieši tai kupenā, kur guļ tīģerēns Tīģerēns no smaguma sāk kustēties un mēģina Kaķīti nokratīt nost.

Kaķīte: Palīgā! Zemestrīce! Glābjas, kas var! /bet pati paliek stāvot/

          Bet kur tad lai glābjas? Ja ir zemestrīce, tad tā ir visur, bet zem manām kājām nav. Bet kupenā trīc. /saņem drosmi/ 

Kas tu tāds esi, lielais trīcekli?

Izlien Tīģerēns
Tīģerēns: Es nemaz neesmu zemestrīce,  pat nemaz drusciņ. Es vienkārši esmu ļoti, ļoti nosalis tīģerēns, kas šajā naktī ir apmaldījies. Esmu pazaudējis savu cirku.

Kaķīte: Pēc tīģera gan tu neizskaties, drīzāk gan pēc tās zemestrīces, kaut es savā mūžā to neesmu redzējusi. 

Tīģerēns: Bet es  esmu tīģeris!

Kaķīte:  Nu tad parādi, ko tu māki. Rūkt tu māki? Visi tīģeri rūc.

Tīģerēns mēģina rūkt, bet viņam iznāk tikai žēls pīkstiens 

Tīģerēns: Es esmu saaukstējis kaklu.

Kaķīte: Nu, tur mēs varam līdzēt. /Apliek tīģerēnam šalli/ Rūc nu!

Tīģerēns rūc tā, ka Kaķīte aiz bailēm paslēpjas zem eglītes.

Kaķīte: Pietiek, pietiek, nu jau es tev gandrīz ticu. Vēl tikai drusku palēkā, bet tā attālāk no manis.

Tīģerēns: /raudulīgi/ Bet man ir nosalušas ķepiņas.

Kaķīte: Vai, arī tur mēs varam palīdzēt. Ņem, uzvelc vilnas zeķītes, uzreiz būs silti.

Tīģerēns uzvelk zeķītes un lēkā no visas sirds.

Kaķīte: Nu gan es redzu, ka tu esi pavisam īsts tīģeris, un es tev parādīšu ceļu uz cirku Es tik droši ārā no klajuma un skaties, kur platāks ceļš. Tad tik taisni vien, taisni vien.

Tīģerēns: Paldies tev, kaķīt, nemaz nezinu, kā lai tavu labo sirdi atlīdzinu.

Kaķīte: Ko nu. Mēs jau –kaķi un tīģeri- esam cits citam gandrīz vai rada. Ziemassvētkos sveši cilvēki palīdz cits citam, kā tad radagabalu pametīsi nelaimē. Ej nu vien, kamēr nesāk atkal snigt, būs grūtāk atrast ceļu.

Tīģerēns: Paliec sveika, Kaķīt, lai visai kaķu saimei ir priecīgi un jautri Ziemassvētki!

Tīģerēns, priecīgi lēkādams, aizskrien pa plato ceļu, Kaķīte savukārt dodas atpakaļ uz māju nodot savai saimei Tīģerēna vēlējumu.

No meža izskrien Ziemassvētku vecītis.   

Ziemassvētku vecītis: Kas tad tas? Kas gan notiek šai klusajā naktī!? Mežā spīd kāda dīvaina, agrāk neredzēta gaisma, un klajumā nolaidies kaut kas līdzīgs lielai bļodai. Skat, skat – no tās bļodas  kāpj ārā dīvaini cilvēciņi. Ko gan viņi šeit darīs? Kas viņiem vajadzīgs? Nudien nezinu, neko tādu savā garajā mūžā neesmu pieredzējis. Varbūt  labāk jānoslēpjas un jānoskatās. 

Dziedādami uzsoļo marsieši:
Mēs esam braši

Marsieši aši,

Soļojam knaši

Kā debess laši.

     Viens, divi, trīs, reizē,

      Viens, divi, trīs, reizē!

      Soļojam sniegā

      Kā vasaras tveicē.

Nejūtam aukstumu,

Nava mums salti,

Gribētu pārtapt –

Marsieši  balti.

         Ja kļūtu balti,

        Svinētu svētkus,

        Marsiešu galdi

        Uzklātos saldi.

  Viens, divi, trīs, reizē!

  Viens, divi, trīs, reizē! 

   Soļojam sniegā

   Kā vasaras tveicē!

Saldumus ēstu,

Dziedātu dziesmas – 

Tas būtu mums kā

Ziemsvētku liesmas.

Ziemassvētku vecītis: Ā, marsieši pie mums atlidojuši ciemos! Bērni jūs droši vien uzreiz pazītu, tikai manas acis vairs nav tik spožas kā agrāk un uzreiz nevaru visu labi saskatīt.  Bet jums, es dzirdēju, ir kāda problēma -jūs gribētu būt balti? Nu tad jāsauc palīgā pārsliņas. Es savukārt jums došu savu burvju spēku, lai visu nākošo gadu, lai jūs brauktu kur braukdami., jūsu baltums neizkustu.

Pārsliņas:

Nākam, nākam,

Sniega segu sedzam,

Lai tā balta paliek

Līdz pat marsa mājām.

    Klājam, klājam,

    Sniega segu dodam,

    Visiem labu vēlam

    Ziemassvētku godam.

Godam, godam

Ceļu mājup rādām,

Un vēl citam gadam

Baltu sēklu stādām.

           Pārsliņas ar marsiešiem dodas meža biezoknī, lai parādītu, cik skaists izskatās zemes mežs pirms ziemassvētkiem. Ziemsvētku vecītis viņiem seko un nepamana, ka klajumā ieradušies jauni viesi.

                                                 Hokeja spēle
Piedalās Putenis un Ziemeļvējš. Tiesnesis un komentētājs – Lielais Rūķis. Darbojas arī Pulkstenis, kas griež ciparnīcu.

Uzskrien abi hokejisti, ļoti klanās publikai.

Rūķis: Sveicināti, sveicināti mūsu lielajā, lieliskajā, neaizstājamajā, vienīgajā nakts hokeja spēlē, kur sacentīsies sporta meistars Putenis un tāds pats sporta meistars Ziemeļvējš. (Sportisti iesildās)

Šī ir īpaša spēle, jo būs tikai vieni vārti, pie tam bez vārtsarga. Uzvarētājs būs tas, kas piecās minūtēs iemetīs visvairāk vārtu. Un tā – pulkstenis sāk skaitīt laiku, un spēle var sākties!

Turpmāk Rūķis arī komentē notiekošo

Ripa tiek izmesta vidū, un kādu laiku spēlētāji cenšas viens otram to atņemt, līdz tā noteikti nonāk pie Ziemeļvēja, tai brīdī Putenis  piebiksta Ziemeļvējam un parāda uz augšu.. Ziemeļvējš  paskatās arī un tai brīdī Putenis iemet ripu vārtos.

Rūķis: 1: 0 Puteņa labā!

Pulkstenis rāda otro minūti. Tad ripa atrodas pie Puteņa, tas dodas uz vārtiem.  Ziemeļvējš. aizslido priekšā un rāda kaut ko šausmīgu Putenim  aiz muguras. Kamēr Putenis. paskatās, Ziemeļvējš iemet ripu.

Rūķis:1:1 – rezultāts neizšķirts!

Pulkstenis sāk skaitīt trešo minūti. Hokejisti mēģina duelēties ar nūjām u.t.t., bet Rūķis tūlīt izšķir.

Rūķis:.Sportistiem kauties nepavisam nav glīti, tas ir pat ļoti ļoti neglīti. Turpinām spēli.  

Pulkstenis skaita ceturto minūti, ripa tiek Puteņa, tas savā uzvaras apziņā sāk griezt piruetes un ripa kādu brīdi paliek aizmugurē. To pamana Ziemeļvējš, paķer ripu un žigli iemet vārtos.

Rūķis: Rezultāts kļūst 2:1 Ziemeļvēja labā.

Pulkstenis skaita piekto minūti. Putenis ir nikns, bet viņš nekādi netiek pie vārtu gūšanas. Tad viņš izvelk no kabatas čiekuru un iemet vārtos Kamēr Ziemeļvējš. brīnās, Putenis  apsēžas īstajai ripai virsū.

Rūķis: Rezultāts ir 2:2. Tātad šonakt uzvarējusi draudzība. Aicinu pretiniekus paspiest viens otram roku.

Ziemeļvējš gaida, bet kad Putenis nenāk, tikai piešļūc  tuvāk, parausta plecus un paspiež roku tāpat sēdošam.  Abi hokejisti, kā nu katrs var, atstāj skatuvi.

Rūķis: Protams, ka šāda spēle nekad nenotiktu īstā hokeja laukumā. Tas jau bija tikai vienas Ziemassvētku nakts joks. Rūķu joks.. 

Uzlido putniņi
Čir, čir, čirčirčir,

Putniņš maziņš ir.

Vai tam salti laukā,

Zvaigznītes kad raugās?

     Čir, čir, čirčirčir,

     Putniņš maziņš ir;

     Palec, palec, kūleņo

    Un pa reizei uzdejo.

Čir,čir, čirčirčir,

Putniņš maziņš ir, 

Tomēr ņipri lidinās,

Mēnestiņam paklanās.

     Čir, čir, ;cirčirčir,

     Putniņš maziņš ir,

     Tomēr jauki naksniņā,

     Baltajā sniedziņā.

Čir, čir, čirčirčir,

Putniņš maziņš ir:

Arī mēs kā putniņi

Labprāt ēdam maizīti.

Am!

Ziemassvētku vecītis:  Re, arī mūsu raugi putniņi ir klāt. Labi, ka bērni viņiem sabēruši maizes drupatiņas, lai lidonīši pacienājas.

Ko gan tie putniņi sadomājuši? Stājas kāsī, it kā taisītos aizlidot. Ei, jūs taču neesat gājputni! Nemaz neklausās. Nu mums atliek tikai nogaidīt un skatīties, kas būs tālāk. 

Putniņi salaižas koku zaros, Ziemassvētku vecītis apsēžas zem eglītes, no sākuma vērodams, kas notiek, tad nemanot iesnauzdamies.

                                       Zaķu spēle

Uzskrien pirmais  zaķēns Jēcis, bailīgi paskatās apkārt, tad izvelk no kažociņa apakšas lielu kāpostgalvu un sāk grauzt. Uzskrien otrais zaķēns Pēcis, slepus pielavās Jēcim  un rupjā balsī uzsauc

Pēcis: Vilks!!!  

Jēcis aiz bailēm sāk drebēt un nezin, kur skriet, kur slēpties, kāposts pakrīt kur pagadās. Pēcis smejas, aiz smiekliem locīdamies. Jē cis ierauga Pēci.

Jēcis:  Pēcīt, celies,celies. Tagad klajumā kaut kur staigā ļaunais, briesmīgais, izbadējies vilks!.

Pēcis: Beidz taču skriet! Tu nu gan esi muļķis, Janci! Tas vilks /rāda/ biju es, bet savukārt rīma esi tu. Parādi to kāpostu, ko slepus – uzsveru – slepus viens pats – uzsveru – viens pats paņēmi no mūsu kopīgā pagraba.

Jēcis:  Kāpostu. Ak kāpostu… Man nav nekāda kāposta.

Pēcis: Ak nav? Un kas tad tas, kas tev laikam aiz bailēm izkrita no rokām? Un tu to esi grauzis, rīma tāds.

Jēcis: Es negrauzu, es tikai pagaršoju vienu lapiņu, lai zinātu, vai tieši šis kāposts būs diezgan labs mūsu Ziemassvētku galdam.

Pēcis: Tu esi ne tikai rīma, bet arī melis. Ja tu tā melo, tev ausis izaugs vēl lielākas  - tā kā –tā kā ….zilonim.

Jēcis: Vai, es negribu tā kā zilonim. Kā tad es ar tādām ausīm lai aizbēgu no briesmīgā vilka?! Tās ausis ieķersies krūmos un pagalam es būšu!

Pēcis: Jēci, bet tev jau sākt augt – izaugušas jau pa šitādu gabalu.

Jēcis: Vai, Pēcīt, es tiešām meloju – es paņēmu lielo kāpostu un viens pats ēdu. Nu, vai ausis nepaliek mazākas?

Pēcis: Vēl ne. Vēl tev jāapsola sirmajam mēnestiņam, ka tu nekad vairs slepus nerāpsies pagrabā -  mēnestiņš visu redz un to noteikti pamanīs.

Jēcis: Es solos, solos, kaut tikai man tās ausis paliktu mazākas!     

Pēcis: Nu jau viss kārtībā. Iesim nu mājās un apspriedīsim ēdienkarti Ziemassvētku vakariņām. Tikai…

Jēcis: Nē, nē, nekādu pagrabu. Es taču solīju. 

Zaķēni aizcilpo.

                                             VII skats

Darbība risinās istabā, kur bērni vairs netiek galā ar savām čībām.

Čību dziesma:

Čības sāk jau protestēt –

Kas tad tā par lietu?

Viņas redz tik grīdu šo

Pelēku un cietu.

     Lellēm, lāčiem, mašīnām

     Rāda tāli zilgu…

     Vai tad grūti saprast ir

      Mīksto čību ilgu? 

Arī čības redzēt grib

Ziemassvētku sniegu,

Zvaigžņu gaismu debesīs,

Mēness staru liegu

Bērnu atbilde:

Rādām, rādām,

Savām čībām rādām

Visu to, ko redzam mēs,

Kas dod prieku kādam.

        Miers mājās? 

        Velkam čības kājās!

                            VIII skats

                            Raganu salidojums

Kamēr bērni tiek galā ar savām čībām, klajumiņā risinās atkal jauns notikums/

Lielo raganu uzstumj ar ķerru, pārējās uzvirpuļo ar slotām.

Lielā ragana: Šurp, manas māsiņas dauzoņas,

                       Šurp, mīļās māsiņas nešpetnes!

Kādas nejaucības mums šogad  padomā?

1. ragana: Nolauzt lielo pilsētas egli…

Lielā ragana: … un ar visām mantiņām aizvilkt atpakaļ uz mežu!

2.ragana: Atņemt Ziemassvētku vecītim maisu…

Lielā ragana: … un piebāzt to ar zāģu skaidām un pelavām!

3.ragana:  Aizmīdīt visas taciņas uz mežu pie skaistākajām eglītēm…

Lielā ragana: …un pašas eglītes apvilkt ar dzeloņdrāti!

4. ragana:  Nočiept veikalā visus miltus un rozīnes…

Lielā ragana: …lai māmiņas nevar izcept svētku kliņģeri!

5. ragana: Saslaucīsim tik lielas kupenas,

Lielā ragana: lai bērni netiek ciemos pie Ziemassvētku vecīša!

Raganas sāk dejot savu riņķa danci. Pēkšņi mēnestiņš un zvaigznes sāk mirdzēt spožāk un zibināt gaismas. Riņķis izjūk.

!.ragana: Ai, man gaisma trāpīja acīs!

2. ragana: Vai, man gaismas stars iedzēla mēlē1

3. ragana: Bet man gaisma atņēma rokām spēku!

Lielā Ragana: Bet mani gaisma pavisam apžilbināja! Es vairs neko nesaprotu. Es jūtu tikai vienu – mums jātiek prom no šīs vietas, citādi gaišums mūs iznīcinās. Muksim nu!

4. ragana:  Un tā no mūsu plāniem šogad atkal nekā.

Lielā ragana:  Varbūt izdosies nākamgad, bet tagad laižamies, ko slotas nes!   

                                                    IX skats

Kā raganas pazudušas, tā no dažādām meža vietām izlien laupītāji, dziedādami savu dziesmu:     

Glūnīgiem skatieniem

Laupītāji nāk.

Ķert un grābt, un iznerrot

Viņi labi māk.

      Ķert! Un grābt! Un iznerrot!

     Tas ir zagļu likums ļauns; 

     Tas nekas, ka dažubrīd

     Pašiem paliek kauns.

Zaglīgiem solīšiem

Laupītāji skrien,

Kaut ko iebāzt kabatā

Viņi vēlas vien.

Pirmais laupītājs: Uh, kā nokusu, ķerot un grābjot. Un galvenais – pa tukšo.

Otrais laupītājs: Skaidrs, ka paliksi tukšām rokām, ja kā tāds mazs puika grābstīsies ap sniegpārslām.

Trešais laupītājs:Vai tad tu, muļķa desa, nekad neesi dzirdējis, ka sniegs plaukstā izkūst?! Man sāk palikt kauns, ka tevi pazīstu.

Pirmais laupītājs: Jā, jā, it kā paši būtu labāki, it kā jums kabatās nebūtu tāds pats tukšums kā man.

Otrais laupītājs: Jā, bet man vismaz ir ideja. Ko mēs te pa zemi vien grābstāmies, labāk pakāpsim augstāk un noķersim kādu pārīti zvaigžņu un gabaliņu mēneša.

Trešais laupītājs: Kā tad tu domā to izdarīt? Zvaigznes un mēness ir augstu.

Pirmais laupītājs: Jā, ļoti augstu.

Otrais laupītājs: Es taču esmu piedalījies zagļu olimpiādē un zinu labu paņēmienu, kā atrauties no zemes. Pa priekšu rāpus, tad atsperties un ar varenu palēcienu tikt augstu gaisā. Lai iet!

Pirmais laupītājs: Jā, lai iet, lai dzīvo zagļu gudrība!

Trešais  laupītājs: Lai dzīvo zagļu vienotība!

Otrais laupītājs; Un tagad – ātrāk, tālāk, augstāk!

Zagļi izmēģina dažādus paņēmienus, lai tiktu pie zvaigznēm. Bet, kā zvaigznei pieskaras, tā apdedzina pirkstus/

Pamodies, uzskrien Ziemsvētku vecītis (vaicājot publikai):

Bērni, ko šie zagļi grib darīt?! Varbūt nozagt kādu zvaigzni? 

Un gabalu mēnestiņa arī? Bet to taču nedrīkst pieļaut! Labi, 

ka es zinu vārdiņu, kas viņus apstādinās. Un šis vārdiņš ir kauns. Teiksim visi kopā – kauns!

Zagļi izvelk lielus kabatlakatus un sāk raudāt:

Pirmais zaglis: Man ir tāds kauns, ka es ilgi nevarēšu neko nozagt.

Otrais zaglis: Man ir vēl lielāks kauns, man būs jānoslēpjas, jo Ziemassvētku vecītis man var atnest tikai žagarus un to es negribu piedzīvot.

Trešais zaglis; Mans kauns ir tik milzīgs, ka no asarām var iznākt liela, liela upe. Bēgsim labāk ātri prom.(zagļi tā arī dara).

Ziemassvētku vecītis: Redziet, bērni – kopīgiem spēkiem mēs pat zagļus varam padzīt. Tas bija ļoti labs darbs, un par to jūs visi esat pelnījuši dāvanas, kad pienāks Ziemassvētki.

Bet kas tad tas! Es redzu pavisam savādu gājienu, kas nāk – nē -! Lido pie mums!.

Dziedādami uzlido putniņi:

Čir, čir, čirčirčir,

Putniņš maziņš ir.

Tomēr draugus sameklē,

Labus darbus novēlē.

       Čir, čir, čirčirčir,

       Putniņš maziņš ir,

       Pasakās tas priecājas,

       Bērniem līdzi līksmojas.

                              X aina

/Putniņi uzved visus dalībniekus; no istabas iznāk arī tie bērni, kas Mēnestiņa stāstus skatījās pa logu; un, gluži kā novēlot laimīgus Ziemassvētkus, skan noslēguma dziesma, ko dzied visi/: 

No pasakām mēs nākuši,

Bet tālāk dzīvē iesim;

Un Ziemassvētku brīnumus

Kā mezglus kopā siesim.

     Mēs dosim savu brīnumu

     Kā zaļās egles rotu,

     Un lūgsim visus, visus jūs,

     Lai arī jūs ko dotu.

Vai tas būs jūsu laipnais smaids,

Vai Ziemassvētku dziesma,

Ir svarīgi, lai pazūd naids

Un acis atmirdz priekā.

     Visciešāk mezglu sasiesim,

     Ja draugus kopā sauksim,

     Un savās sapņu kamanās

     Uz zvaigznēm augšup brauksim.

Z.v. Katrs no mums, un katra zvaigznīte, un, protams, sirmais mēnestiņš novēl jums jaukus un priecīgus svētkus! Lai Ziemassvētku miers ienāk jūsu mājā un jūs visi esat laimīgi, iededzot Ziemassvētku svecītes!   

Dziesma turpinās:

No pasakām mēs nākuši,

Un tā ir taisna lieta,-

Ikkatram mazam brīnumam

Ir svētkos sava vieta.

      Tik mirdzoši un svinīgi

      Krīt Ziemassvētku sniegs;

      Un mēnestiņš mums pastāsta –

      Virs zemes valda prieks.

                           Beigas 

